แบงก์..แหยงน้ำเปิดให้พนักงานหยุด
สถานการณ์น้ำท่วมที่ขยายวงกว้างและเริ่มลามถึงพื้นที่โซนชั้นใน ซึ่งเป็นที่ตั้งสำนักงานใหญ่ของธนาคารพาณิชย์
26 ต.ค. 2554

สถานการณ์น้ำท่วมที่ขยายวงกว้างและเริ่มลามถึงพื้นที่โซนชั้นใน ซึ่งเป็นที่ตั้งสำนักงานใหญ่ของธนาคารพาณิชย์ 
ทั้งธนาคารไทยพาณิชย์ รัชโยธิน และธนาคารทหารไทย จตุจักร ขณะนี้ถือเป็นพื้นที่สุ่มเสี่ยงน้ำที่จะมาจากเส้นวิภาวดีรังสิต
บุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ขณะนี้ได้สั่งให้พนักงานที่ไม่มีหน้าที่เกี่ยวข้องในสำนักงานใหญ่ จตุจักร และพนักงานสำนักงานสีลมหยุดงานได้ เช่น ฝ่ายบัญชี ฝ่ายตรวจสอบ โดยจะเหลือพนักงานที่มีความสำคัญต่อระบบการทำงานที่เกี่ยวข้องกับเงินสด ฝ่ายดูแลลูกค้า และระบบไอที ซึ่งเป็นตำแหน่งงานที่สำคัญเข้ามาทำงานที่สำนักงานใหญ่ และสำนักงานที่สีลมเท่านั้น โดยธนาคารจะประเมินสถานการณ์ให้พนักงานหยุดเป็นรายวัน เนื่องจากสำนักงานใหญ่อยู่ในพื้นที่เฝ้าระวัง ขณะที่สำนักงานสีลมก็เป็นอาคารที่ต้องเตรียมรองรับหากเกิดเหตุฉุกเฉินที่สำนักงานใหญ่จะต้องสามารถรองรับการเคลื่อนย้ายเจ้าหน้าที่สำคัญไปทำงานที่สีลมได้ทันที




 
สำหรับอาคารสำนักงานใหญ่ ปัจจุบันมีพนักงานรวมกว่า 3,000 คน แต่เมื่อธนาคารได้สั่งให้พนักงานที่ไม่เกี่ยวข้องหยุด ขณะนี้จึงเหลือพนักงานที่มีความสำคัญจริงๆ มาทำงานที่สำนักงานใหญ่ประมาณ 600 คน ซึ่งเป็นจำนวนพนักงานที่ธนาคารประเมินแล้วว่าหากเกิดกรณีเลวร้ายสุดน้ำท่วมมาถึงแล้วต้องตัดไฟ ทำให้พนักงานกลุ่มนี้ต้องติดอยู่ในอาคาร จะสามารถอยู่ได้ 2 วัน โดยธนาคารได้เตรียมเครื่องปั่นไฟไว้เรียบร้อย นี่จึงเป็นเหตุผลหนึ่งที่ธนาคารสั่งให้พนักงานหยุดงานได้ เนื่องจากต้องประหยัดพลังงานและเชื้อเพลิงต่างๆ ไว้ในยามฉุกเฉิน เพื่อไม่ให้เกิดการแย่งใช้พลังงาน
นอกจากนี้ เมื่อคัดพนักงานที่สำคัญจริงๆ ต่อระบบปฏิบัติการของธนาคารจะมีอยู่ประมาณ 70 คน พนักงานกลุ่มนี้ธนาคารได้หาที่พักไว้ให้ใกล้กับสำนักงานใหญ่เรียบร้อยแล้ว 
ขณะที่ธนาคารไทยพาณิชย์ องค์อร อาภากร ณ อยุธยา ผู้ช่วยกรรมการผู้จัดการใหญ่ กล่าวว่า ได้ให้พนักงานที่บ้านน้ำท่วมหยุดงานตั้งแต่สัปดาห์ก่อน โดยให้กลับไปดูแลครอบครัวและตัวเอง
ความสูงของสำนักงานใหญ่ รัชโยธิน ยกระดับจากพื้นถนน 2.7 เมตร แม้ธนาคารจะอยู่ในจุดล่อแหลม แต่ขณะนี้ได้ตั้งกระสอบทรายและได้เตรียมกั้นน้ำในจุดต่างๆ เรียบร้อย โดยเฉพาะบริเวณชั้นใต้ดิน เชื่อว่าสามารถรับกับสถานการณ์น้ำท่วมได้ โดยสั่งการไปยังพนักงานรักษาความปลอดภัยให้เดินสำรวจชั้นใต้ดินทุกวัน
ส่วนระบบไอทีของธนาคาร ขณะนี้ได้มีการเตรียมศูนย์รองรับเหตุการณ์ต่างๆ ที่อาจเกิดขึ้น ปัจจุบันธนาคารยังมีสำนักงานอยู่ที่ชิดลม แต่พื้นที่บริเวณนั้นก็อยู่ใกล้คลองแสนแสบ ทำให้ต้องติดตามสถานการณ์รายวันเช่นกัน
ความรู้ความสามารถของนายแบงก์ที่จบวิศวกรรมศาสตร์จึงถูกงัดมาใช้วางระบบธนาคารให้เป็นระเบียบยามน้ำจ่อเข้าใกล้ธนาคารแค่ปลายจมูก
ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การที่ ธปท.ไม่ได้ประกาศให้วันที่ 27-28 และ 31 ต.ค.นี้ เป็นวันหยุดพิเศษ โดยให้ธนาคารพาณิชย์และตลาดหลักทรัพย์แห่งประเทศไทยเปิดให้บริการตามปกตินั้น เนื่องจากเกรงว่าจะส่งผลกระทบต่อภาคการค้าทั้งในและต่างประเทศ ซ่ึ่ง ธปท.ต้องรักษาระบบการให้เงินให้เป็นปกติมากที่สุด ยกเว้นมีเหตุการณ์ที่จำเป็นจริงๆ